பாடம் 11
யோபு துன்பப்படுகிறான்
நோக்கம்: குற்றமற்றவர்களையும் தேவன் எப்போதும் துன்பத்திலிருந்து காப்பதில்லை என்றும், காரணத்தை நாம் ஒருபோதும் அறியாமலும் போகலாம் என்றும் பிள்ளைகளுக்குக் கற்பித்தல்.
வேத வாசிப்பு: யோபு 2:1-13; 4:1-11
மனப்பாட வசனம்: யோபு 9:15 – “நான் நீதிமானாயிருந்தாலும் அவருக்கு மறுமொழி சொல்லமாட்டேன்; என் நியாயாதிபதியினிடத்தில் இரக்கத்துக்காக மன்றாடுவேன்.”
யோபு 5:17 – “இதோ, தேவன் கடிந்துகொள்ளுகிற மனுஷன் பாக்கியவான்; ஆகையால் அவர் கடிந்துகொள்ளும்போது வெறுக்காதே.”
பாடத்தை அளித்தல்
தொடக்கப் புள்ளி
நோயினால் வலியை அனுபவிக்கும் தங்களுக்குத் தெரிந்த ஒருவரை நினைக்கச் சொல்லுங்கள். கிட்டத்தட்ட எல்லாருக்கும் ஓர் உதாரணம் நினைவுக்கு வரும். சிலரின் துன்பம் அவர்களை மிகவும் கசப்பானவர்களாகவும் விரும்பத்தகாதவர்களாகவும் மாற்றுகிறது. வேறு சிலர் தங்கள் வலியைத் தாங்கத் தேவனுடைய பெலனைச் சார்ந்து, அவரோடு மிக நெருக்கமான உறவில் இருக்கிறார்கள்.
இன்றைய போதனையின் முக்கிய குறிப்புகள்
1. யோபுவின் பிள்ளைகள் எல்லோரும் கொல்லப்பட்டு, அவருடைய மிருகக் கூட்டங்கள் எல்லாம் இழக்கப்பட்டபோதும் அவர் துன்பப்பட்டார்; ஆனாலும் தேவன்மேல் கோபப்படவில்லை (1:22). படம் 10-ஐக் காட்டுங்கள்.
2. யோபு இன்னும் தேவனை மதிக்கிறார் என்று சாத்தான் கண்டபோது அவன் தேவனுக்குச் சவால் விட்டான்: “மனுஷன் தன் உயிருக்காகத் தனக்கு உள்ளதெல்லாவற்றையும் கொடுப்பான் … உம்முடைய கையை நீட்டி அவன் எலும்பையும் சதையையும் தொடும்; அவன் உமக்கு முகத்துக்கு எதிராக உம்மைத் தூஷிப்பான்.” யோபுவை இன்னும் அதிகமாகச் சோதிக்கச் சாத்தானைத் தேவன் அனுமதித்தார்; ஆனால் அவன் யோபுவைக் கொல்லக்கூடாது (2:1-6).
3. ஆகவே சாத்தான் யோபுவுக்குக் கொடிய தோல் நோயை வரச்செய்தான். யோபு தன் வீட்டுக்கு வெளியே குப்பைமேட்டில் சாம்பலில் உட்கார்ந்து, உடைந்த மண்பாண்டத் துண்டால் தன் புண்களைச் சுரண்டிக்கொண்டிருந்தபோது, அவருடைய மனைவிகூட, தேவனைத் தூஷித்துச் செத்துப்போ என்று அவரை ஊக்குவித்தாள். அப்படிச் செய்தால் அவர் வலியிலிருந்தும் துயரத்திலிருந்தும் விடுதலை அடைவார். ஆனால் யோபு மறுத்தார். தம்முடைய உயிரை அவர் போக்கிக்கொள்ளவில்லை; ஏனெனில் தாம் ஊழியம் செய்யும் தேவன் கட்டுப்பாட்டில் இருக்கிறார் என்று அவர் அறிந்திருந்தார் (2:6-10).
4. மூன்று நண்பர்கள் அவரைத் தேற்ற வந்தார்கள். யோபு மிகவும் கோரமாகத் தோன்றியதால் முதலில் அவர்கள் அவரை அடையாளம் கண்டுகொள்ளவில்லை. ஏழு பகலும் ஏழு இரவும் அவர்கள் அவரோடு மௌனமாக உட்கார்ந்திருந்தார்கள்; அது மிகவும் நல்ல காரியம் (2:11-13).
5. பின்பு யோபுவின் நண்பர்கள் அவரோடு பேசத் தொடங்கினார்கள். அவர் மிகவும் பொல்லாத ஒன்றைச் செய்ததால்தான் இவ்வளவு துன்பப்படுகிறார் என்றும், தேவன் அவரைத் தண்டிக்கிறார் என்றும் அவர்கள் உறுதியாக நம்பினார்கள் (4:1-11). படம் 11-ஐக் காட்டுங்கள்.
குறிப்பு: யோபுவும் அவர் நண்பர்களும் பேசும் எல்லா உரைகளும் மூல எபிரெய மொழியில் கவிதை வடிவில் உள்ளன.
6. ஆனால், தமக்கு நடப்பவை எதுவும் தாம் செய்த பொல்லாத செயலின் விளைவு அல்ல என்று யோபு அறிந்திருந்தார். ஆகவே அவர் தொடர்ந்து தேவனிடமே திரும்பினார் (9:15).
மனப்பாட வசனங்களை மனதில் பதியவைத்தல்
கதைக்கு நம் பதில்
தேவன் இந்தத் துன்பத்தை ஏன் அனுமதித்தார் என்று யோபுவுக்குச் சொல்லப்படவே இல்லை; இது எந்தவிதமான தண்டனையும் அல்ல என்பது உறுதி. பதிலே கிடைக்காதபோதும், அந்தத் துன்பம் அவரைத் தேவனுக்கு அருகில் இழுக்க அவர் இடங்கொடுத்தார்.
கடந்த 40 ஆண்டுகளில் ஆப்பிரிக்காவில் கிறிஸ்தவர்கள் பலர் உட்பட ஆயிரக்கணக்கான மக்கள் போர், பஞ்சம், வீடுவாசல் இழப்பு ஆகியவற்றால் துன்பப்பட்டிருக்கிறார்கள். இந்தத் துன்பத்தையும் மீறி, அப்பகுதிகளில் கிறிஸ்தவ திருச்சபை முன்பு எப்போதுமில்லாத அளவுக்கு வளர்ந்திருக்கிறது.
